Zsidó Levél II.
Miért szenvedett az Üdvösség Fejedelme?
Zsid 2,5-18
Lekció: Ézs 59,12-21
A Zsidó levél Jézus Krisztus abszolút uralmáról, feljebbvalóságáról és tökéletességéről szól. Ezt erősíti meg az első fejezet, amiben világossá válik, hogy Jézus Krisztus nem egy angyal, nem egy Isten teremtményei közül, hanem Ő maga Isten, a teremtő és világot fenntartó Úr. Ő a trónon ülő Fiú – csodálatosan tökéletesebb, elképzelhetetlenül feljebbvaló az Isten trónja előtt lévő angyaloknál. 
Azonban Jézus Krisztus nemcsak ezért érdekes. A 2. fejezet arról tudósít, hogy Ő „16… nem angyalokat karolt fel, hanem Ábrahám leszármazottait karolta fel.” Vagyis Krisztus hatalma és istensége a 2. fejezetben közel jön hozzánk. Nemcsak önmagáért csodálhatjuk Jézus hatalmát, hanem megértjük, hogy minden Jézus tulajdonságai közül hatással van ránk, hiszen Ő a mi üdvösségünk Fejedelme. Éppen emiatt még sokkal drágább a mi szívünknek, hogy Krisztus olyan hatalmas.

Hasonlíthatnánk ezt egy tévé interjúhoz. Látsz egy adást arról, hogy egy megnyerő férfival beszélgetnek, akiről kiderül, hogy a legjobb egyetemeket végezte, sokrétű tapasztalata van a vezetésben, és ráadásul egy vállalatbirodalom fő tulajdonosa, így rendkívül gazdag. Majd a csattanó az interjú végén jön: kiderül, hogy ez a férfi annak a csődben lévő vállalatnak lesz az új tulajdonosa, aminél te is dolgozol. Így már az egész interjú sokkal közelebbi a szívedhez: hiszen ez a tapasztalt, megnyerő férfi a te életedet fogja megváltoztatni. Mindazt, ami oly irigyelt benne – jelleme, tapasztalata, hatalma –, most a te érdekedben fogja latba vetni. Ezért olyan drága a szívünknek a második fejezet. Az első a Fiút a mindenség Királyává koronázta, a másodikban megértjük, hogy Ő a mi Királyunk.
1. A dicsőséges cél, amely az Üdvösség Fejedelme előtt állt

De hogyan válik mindez valósággá? Ezt követhetjük nyomon az 5-18. versekben, amely egy tanításban nagyon gazdag fejezet, így nagyon oda kell figyelnünk rá, hogy jól követni tudjuk. Először is észre kell vennünk, hogy a 2. fejezet 1-4. versei tulajdonképpen egy pásztori intés beékelése: Jézus szava annyira fontos, hogy mindent meg kell tennünk azért, hogy arra figyeljünk. Ez egy gyakorlati alkalmazás, amely be van szúrva az első és második fejezet gondolatmenete közé. Vagyis a 2,5 valójában azt a gondolatot folytatja, amely az 1,14-ben abbamaradt: „Nemde szolgáló lelkek azok [az angyalok] valamennyien, akiket szolgálatra küldtek el azokért, akik örökölni fogják az üdvösséget?” (1,14) Ez a vers megerősíti, hogy az angyalok szolgák, Isten küldte el őket, hogy az üdvösséget öröklők, azaz Isten választottainak szolgái legyenek. Magyarul: az angyalok feladata hozzánk kötődik – bizonyos értelemben az angyalokat Isten a mi érdekünknek rendelte alá. 

A kérdésre a választ a 2,5-től kezdve találjuk: „5Mert nem angyaloknak vetette alá a jövendő világot, amelyről szólunk. 6Sőt valahol valaki így tett bizonyságot: Mi az ember, hogy megemlékezel róla, vagy az ember fia, hogy gondod van rá? 7Rövid időre kisebbé tetted őt az angyaloknál, dicsőséggel és méltósággal koronáztad meg, 8mindent a lába alá vetettél.” A szerző újra az Ószövetségből idéz, a 8. zsoltár szavaival támasztja alá mondanivalóját: Isten az embert kiemelt pozícióba emelte. Rövid időre kisebbé tette ugyan az angyaloknál, de dicsőséggel koronázta meg, és uralma alá adott mindent e földön. Saját képére formált, értelemmel, érzelmekkel, akarattal látott el, és azzal a feladattal, hogy a láthatatlan Isten látható képmásai legyünk, és Őt tudjuk visszatükrözni.
Mindezt a feladatot nem az angyalok kapták. Ők szolgáló lelkek, ellentétben az eljövendő világot, az új Jeruzsálemet, az új eget és földet Isten az embernek vetette alá. Ez mutatja az ember dicsőségét és méltóságát.

Azonban homok került a gépezetben, ahogy a szerző is elismeri: „8…Mert azzal, hogy neki mindent alávetett, semmit sem hagyott alávetetlenül, de most még nem látjuk, hogy minden az ő uralma alatt áll.” Valóban nem látjuk, hogy minden az ember uralma alatt állna. Például nincs hatalmunk a halálon, hanem ellenkezőleg: a halálnak van hatalma rajtunk. Hasonlóan nem tudunk uralkodni és ellenállni a bűnnek, hanem az szolgáivá tesz minket. A bűn ránk telepszik, és megfojt, civilizációnk történelme tele van gonoszsággal, kapzsisággal, féltékenységgel, bujasággal, haraggal, gyilkossággal, a gyengék kihasználásával – és még sorolhatnánk. Urakból szolgákká lettünk.
Közel egy éve olvastam az újságban egy rövid hírt, miszerint Nigériában több mint 90 ember halt meg, amikor egy közlekedési baleset után felrobbant egy benzinszállító tartálykocsi. Ám a tömeges halálesetet nem közvetlenül a baleset okozta. A probléma az volt, hogy a baleset után emberek százai özönlöttek a helyszínre, hogy maguk számára megdézsmálják a teherautóból elfolyó benzint. Mindeközben a tartálykocsi felrobbant, és emiatt haltak meg közel százan. Ez egy kép arról a romlásról, amit a bűn okozott: az Isten képére alkotott dicsőséges ember önző, kapzsi, értékes életét pár liter benzinért felelőtlenül odadobó teremtménnyé vált.
Hová tűnt az ember dicsősége? Elveszett, ahogy John Milton ezt címként adta az „Elveszett Paradicsom” művének. Elveszett, de nem véglegesen. „9Azt azonban látjuk, hogy Jézus, aki egy rövid időre kisebbé lett az angyaloknál, a halál elszenvedéséért dicsőséggel és tisztességgel koronáztatott meg, mivel az Isten kegyelméből mindenkiért megízlelte a halált.” Az ember elbukásával együtt a Zsidó levél szerzője Valaki mást is lát: Jézust, az Emberfiát, aki eljött, rövid időre kisebbé lett az angyaloknál, de utána dicsőséggel és tisztességgel koronáztatott meg. Ő az, aki visszaszerezte az elveszett Paradicsomot, a bűn által elrabolt dicsőséget.
 Minden, amit Isten az első Ádámnak ígért, Jézus Krisztus, a második Ádám megszerezte. Helyrehozta mindazt, amit Ádám elrontott, és az eljövendő világot nekünk adta. 
Ez az egyik vetülete annak, kedves budapesti gyülekezet, ahogy Jézus Krisztus közel jött hozzánk, és befolyásolta az életünket. Őbenne ismét miénk lehet az elveszett Paradicsom. Általa megkapjuk az örökkévalóságot és tökéletességet. Ő újra Isten ragyogó képmásaivá tesz minket, akik tükrözhetjük az Ő jóságát, igazságát és szeretetét. Gondold újra végig a Zsidó 1-et, és mindazt, amit Krisztusról tanultál! Ő a világ örököse, teremtője, aki hatalma szavával fenntartja a mindenséget, és az Atya jobbján ül – és ez a Krisztus leszáll a mennyből, hogy hatalmával nekünk, nyomorultaknak visszaszerezze a boldogságot – mint a sikeres cégvezér, akinek képessége, tapasztalata és vagyon megmenti csődbe jutott cégedet.
2. A dicsőséges mód, ahogy ezt az Üdvösség Fejedelme elvégezte
Azonban az embert visszaállítani e pozícióba nem valami kényelmes, könnyű módon ment végbe. Erre az utalást már a 9. versben is láthattuk: Krisztus a „halál elszenvedéséért” koronáztatott meg dicsőséggel. Jó, ha meghökkent minket ez a fordulat! A dicsőség Királyának a halált kell elszenvednie? Miért? Miért kellett az Üdvösség Fejedelmének szenvednie? A 10-18. versek három problémát vázolnak fel, amelyek ezt szükségessé tették.

Az engesztelésre váró Isten. A 17. vers arról beszél, hogy Krisztusnak engesztelést kellett szerezni a nép bűnéért. Az engesztelést egy szerző úgy fogalmazta meg, mint „Isten összeráncolt szemöldökének elsimítása”.
 Isten szemöldöke össze van ráncolva, mert Isten haragszik a bűn miatt. Igazsága nem engedheti, hogy a bűn büntetlenül maradjon. A bűn büntetését ki kell fizetni. Ezen nem lehet csak úgy túllépni. Hogy engedhetné el a világmindenség igaz Bírája a törvény áthágását? Valakinek fizetnie kell a bűnért. 
A halál felett hatalommal bíró ördög. A második probléma a 14. versben jelentkezik: az ördög, akinek hatalma van a halálon. A bűnbeesés után az ördögnek, az ember vádlójának hatalma volt a halál felett. Hiszen Isten törvénye állt: „Amely napon eszel a fáról, meghalsz!” – és az ördög, a legnagyobb örömmel vádolta az embereket a bűn miatt, tudva, hogy ez a halálukat okozza. Ő az ördögi ügyész, aki vádirata biztos tudatában megy Isten elé, hogy halálbüntetést kérjen az emberekre. Ha Krisztus az embert vissza akarta állítani a dicsőségbe, az ördög vádiratát valahogyan semmissé kellett tennie.
A rabságban lévő emberek. A harmadik problémát pedig az ember rabsága jelentette. A 15. vers arról beszél, hogy a haláltól való félelem rabbá tette az embert. A gonosz képes volt a lelkiismeret felhasználásával félelmet ültetni a szívünkbe. Az Istentől való távolság a halált félelmetes dologgá tette, mert az ember bűneire nem volt megnyugtató megoldás. Még ha az ember próbálkozott is jót tenni, vallásosként élni, vagy lelkiismeretét megnyugtatni – a vég kapujában, a halálos ágyon ezek a mentsvárak homokvárként összeomlottak. A félelem irányította az embert, és nem tudott tőle szabaddá válni. 

 Mi lehet az a megoldás, amely egyszerre képes kisimítani Isten összeráncolt szemöldökét, bedugni a sátán száját és kinyitni a halálfélelem cellájának ajtaját? 
Jézus azonosult velünk: testté és vérré lett. Mivel Jézus Isten, mindaddig nem tudott megszabadítani a bűntől, amíg emberré nem lett. Már az Ószövetség is világossá tette, hogy „te [Isten] nem kedveled a véresáldozatot, és ha égőáldozatot adnék, abban sem gyönyörködnél.” (Zsolt 50,18) Az ember bűnéért se állat, se angyal nem felelhetett. Ezért „14Mivel a gyermekek test és vér részesei, ő is hozzájuk hasonlóan részese lett ezeknek.” Ez volt az első lépcsője a megoldásnak: az Atya isteni Fia isteni természete mellé felvette az emberi természetet is, hogy az emberiség képviselőjeként felelhessen az ember bűnéért. 
Krisztusnak ez az azonosulása az Ő hatalmas szeretetét mutatja: „11Mert a megszentelő és a megszenteltek mind egytől származnak, ezért nem szégyelli őket testvéreinek nevezni.” Krisztus nem szégyellt minket testvéreinek nevezni! Miért kellett volna szégyellnie? – jönne a modern ember válasza. Hát lett volna, mit szégyellni. Önmagában az is óriási szakadék, ami az isteni Fiú és a hús-vér ember között van. Az egyik a Teremtő, a másik a teremtmény. Az egyik örökkévaló, végtelen, mindenütt jelen van, míg a másik a test korlátaiba van zárva. Felfogjuk-e, hogy mit jelentett a Fiúnak vállalni mindazt, amit az emberi lét jelent? A fizikai korlátokat, a szomjúságot és éhséget, a sok éven keresztül tartó növekedési folyamatot gyerekként. A világot szavával fenntartó Isten egy csecsemő testébe költözik, és alávetette magát a lassú növekedésnek?
Ám a Fiú és az ember között a szakadék még nagyobb lett a bűn miatt. Az ember a bukás után már nem az a dicsőséges teremtmény, aki kezdetben volt. Amikor Jézus az emberek közé jött, a romlott, bűnt szomjazó, Istent gyűlölő embereket kapta társaságul. És Ő mégsem szégyellte az Atya választottait testvéreinek hívni. Ő mégsem szégyellt Téged, testvérem, minden bűnöddel együtt atyjafiának nevezni! Szeretett annyira, hogy vállalja a teremtményi korlátokat és nem éppen kívánatos társaságunkat. 
Jézus kísértést szenvedett, hogy tökéletes legyen. Ám a testtélétel önmagában nem volt elég. Jézusnak nem csupán fel kellett venni az emberi természetet, hanem abban is kellett élni, és ahogy a Zsidó levél mondja ez szenvedéssel és kísértéssel járt együtt: „10üdvösségük fejedelmét … szenvedések által tegye tökéletessé.” „17Ezért mindenben hasonlóvá kellett lennie testvéreihez … 18Mivel maga is kísértést szenvedett, segíteni tud azokon, akik kísértésbe esnek.” 
Ezek a versek ismét rengeteg táplálékot adnak az elmélkedéshez. A három vers mondanivalója lényegében közös: ahhoz, hogy Krisztus papja, azaz közbenjárója legyen az embernek, nem csupán testté kellett lennie, hanem részesülnie kellett minden emberi kísértésben Ez két dolog miatt volt fontos. Először is, ahogy Jézus megállt a kísértésekben, úgy betöltötte helyettünk Isten törvényét. Az első Ádámhoz hasonlóan őt is próbák érték, azonban Jézus mindegyikben megállt, így eleget tett Isten törvényének. Mivel betöltötte Isten törvényét, ezért nekünk – hiszen Neki erre nem volt szüksége – megszerezte az üdvösséget. Másodszor pedig Jézus a próbák miatt pedig elmondhatja, hogy pontosan tudja, hogy az ember min megy keresztül, éppen ezért igazi képviselőjük lehet Isten előtt. Nincs egyetlen dolog sem, amit ne tudna megérteni vagy átérezni. Vagyis a szenvedések Jézust az Ő papi, képviselői tisztére nézve tették tökéletessé (az eredeti szó azt jelenti: ’teljessé’).
Gondoljunk újra bele, hogy mit jelentenek e szavak! Jézus szeretete addig terjedt, hogy a Törvényadó most mintegy alattvalóként a törvény alá rendelte magát. Az világ bűngyűlölő Ura engedte, hogy a bűnszerető Sátán megközelítse, és gonoszra merje csábítani Őt. Részese lett a szenvedéseknek, amelyek a bűn következményeként szakadtak az emberre. Hogyan szerethetett ennyire minket?
Jézus helyettes halált halt, hogy megváltson minket. Ám Jézus szeretete még nem ér itt véget. Hátra volt még a helyettes halál: „14Mivel a gyermekek test és vér részesei, ő is hozzájuk hasonlóan részese lett ezeknek, hogy a halál által megsemmisítse azt, akinek hatalma van a halálon, tudniillik az ördögöt.” Az, hogy emberré lett és szenvedett, még önmagában nem volt elég. A bűn halált kívánt. Jézus pedig szolgálatának koronájaként kész volt arra, hogy bűntelenként a bűn büntetéséért meghaljon. Ezzel a halállal minden választott bűnéért eleget tett, így elsimította az Atya bűn miatt haragvó homlokát. Ezzel a halállal semmissé tette az ördög vádiratát. Ebben az értelemben mondja az igénk, hogy Jézus „megsemmisítette az ördögöt”. Az eredeti szó azt jelenti: semmissé tesz, érvénytelenít. Mivel halála által kifizette a bűn büntetését, az ördög vádjainak nincs többé ereje. Vádolhatja Isten választottait, ám Jézus vére már tisztára mosott minket azokból. 

Halálával és életével így Jézus kifizette a bűnt, betöltötte a törvényt, és „sok fiat vezet dicsőségre” – így többé a halál Isten választottai számára már nem félelmetes ellenség, hanem egy fullánk – méreg nélkül. Többé már nem vagyunk a félelem rabjai. Nincs, aki kárhoztasson. Nincs, aki Istentől elszakítson – hiszen Krisztus örökre az Atya közelébe vitt.
Egy történet egy híres festő utolsó művéről szól: Izsák feláldozását festette meg. Csodálatos alkotás, minden kritikus elismerően nyilatkozik róla. A festő halála után egy kiállítást szerveznek, amelyen ezt az egy képet mutatják be. Bár semmi pénzed sincs, mivel ingyenes, te is elmész rá, és ahogy ott állsz a kép előtt, megdöbbent az az érzékletesség, ahogy Ábrahám odaszánását és Izsák engedelmességét ábrázolja. Majd váratlanul a kiállítás szervezője szót kér, és felolvassa a festő végrendeletét. Kiderül, hogy a képet Neked szánta. Tudta rólad, hogy nyomorban élsz, munkát nem találsz, családod éhezik, gyermeked beteg. Ezért – bár te személyesen nem ismerted őt – a képet Neked szánta, hogy a nyomorból a jólétbe emeljen. Ám itt még nincs vége. Hiszen a festő mindent megtett azért, hogy a kép a lehető leghamarabb elkészüljön. Nem törődött orvosai tanácsával, akik pár hónap pihenést javasoltak neki, hanem éjjel és nappal dolgozott, hogy rajtad mihamarabb segítsen. Mint kiderült, ebbe halt bele.
Ez a kis történet összefoglalja a Zsidó 1-2. tanítását. Ahogy a festő géniusz és a festménye remekmű, úgy Krisztus magában is csodálnivaló személy: Teremtő, Fenntartó, a királyok Királya. Azonban Krisztus minden erejét és képességét latba vetette, hogy rajtad segítsen, és a nyomorból a dicsőségbe vezessen – ez az a szeretet, amely a festő jósága mögött is meghúzódott. Azonban a festőhöz hasonlóan Krisztus nem csupán kirázta az ujjából a jobb jövőt, hanem vállalta, hogy ezért magát megtagadja, nélkülözzön, és végül meghaljon. Ez a szerető Megváltó a Szentírás Krisztusa. Ő a mi üdvösségünk fejedelme. Az volt illő Istenhez, hogy ezt a tökéletes szeretetet rajta keresztül mutassa be, és így dicsőítse meg Isten magát. Ebből a szeretetből lehet naponta élni.

Hadd tegyem fel újra a kérdést: miért legyél keresztyén? Miért maradj meg a hitedben? Azért, mert ezt a Krisztust máshol nem találod!
3. Életünkre vonatkozó következmények

Ennek a tömör, gazdag fejezetnek nagyon sok következménye van az életünkre nézve. Csak címszavakban hadd emeljek ki párat – kívánom, hogy az istentisztelet után majd részletesebben elmélkedjetek ezekről.

1. A 2,8-ban azt olvastuk, hogy minden Krisztus lába alá van vetve. Az Ő uralma mindenre kiterjed. Vagyis nincs egyetlen negatív dolog sem az életedben, ami kicsúszott volna irányítása alól. Hagyj fel tehát az aggodalmaskodással, és bízd ügyeidet az Ő gondoskodására!
2. A 2,10-ben láttuk, hogy Jézusnak szenvednie kellett, hogy teljessé legyen, és segíteni tudjon testvérein. Ha Isten tökéletes Fia nem spórolhatta meg a szenvedést, mi sem fogjuk. A szenvedések a mi életünkben is szükségesek, hogy jellemünket Isten formálja, és együttérzőek tudjunk lenni másokkal. Változtassa ez meg a szenvedésekhez való hozzáállásodat – ne panaszkodj!

3. A 2,18-ban az ige bátorít, hogy Krisztus segíteni tud minden kísértéseden. Ha ez így van, akkor fordulj hozzá hittel, és legyenek imádságaid életerősek, Krisztus hatalmába vetett bizalommal teljesek!
4. A 2,15-ben azt olvastuk, hogy Jézus megszabadított a félelem rabságából. Ha Krisztusé vagy, nincs miért félned, bűneidre van bocsánat, és a dicsőséges jövő vár rád. Harcolj tehát a félelmeiddel! A bármitől vagy bárkitől való félelem (kivéve az istenfélelmet) bűn, tehát ne engedj neki! Ne az határozza meg döntéseidet! 
5. Végül pedig a 2,10 alapján emlékezz, hogy ha Jézus a te fejedelmed, akkor a dicsőségre fog vezetni. Gondolkodj többet az eljövendő világon. Tekints e mostani világra úgy, mint átutazó helyre, ideiglenes szállásra! Örülj annak, hogy Neked jobb helyed lesz a mennyben, és töltsön ez el hálával! Ámen.
� Simon Kistemaker: Exposition of the Epistle to the Hebrews, 66. old.


� Jay E. Adams: The Christian Counselor’s Commentary – Hebrews, James, I & II Peter, Jude, 15. old.

